Nafarroako Parlamentuko Mahaiak, 2019ko urtarrilaren 14an eginiko bilkuran, Eledunen Batzarrari entzun ondoren, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintza-ekimena erabiliz, Geroa Bai, EH Bildu Nafarroa eta Podemos-Ahal Dugu-Orain Bai talde parlamentarioak eta Izquierda-Ezkerra foru parlamentarien elkarteak eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko Foru Lege proposamena aurkeztu du, eta presako prozeduraz izapidetu dadin eskatu dute.

Hori horrela, Legebiltzarreko Erregelamenduko 110. eta 148. artikuluetan ezarritakoarekin bat, hona ERABAKIA:

**1.** Agintzea eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko Foru Lege proposamena Nafarroako Parlamentuko Aldizkari Ofizialean argitara dadin.

**2.** Aipatu foru lege proposamena presako prozeduraz izapidetzea.

**3.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako, eta Nafarroako Gobernuari adieraztea bere iritzia emateko epea zortzi egunekoa dela.

Iruñean, 2019ko urtarrilaren 14an

Lehendakaria: Ainhoa Aznárez Igarza

Foru Lege proposamena,
eskuin muturreko taldeek edo
funtzionario publikoek eragindako motibazio politikoko ekintzen
biktimen errekonozimenduari eta erreparazioari buruzkoa

ZIOEN AZALPENA

Azken urteetan, aurrerapen nabarmenak egin dira gure historiako zenbait gertakari tragikotako biktimei ordaina eta errekonozimendua ematearen arloan, motibazio politikoko indarkeria- eta terrorismo-ekintzei dagokienez.

Estatuko legegintzaren esparruan, azpimarratzekoa da abenduaren 26ko 52/2007 Legea, zeinaren bidez gerra zibilean eta diktaduran jazarpena edo indarkeria pairatu zutenen eskubideak onartzen eta zabaltzen baitira –”Memoria Historikoaren Legea” izenaz ezagutzen dena– eta haien aldeko neurriak ezartzen baitira. Lege horrekin, partzialki eta behar baino beranduago onbideratze bat eman zitzaion amaigabeko lazeriak eta umiliazioak pairatutako frankismoaren biktimenganako urtetako ahanztura instituzionalari. Zioen azalpenean dioen bezala, “legeak oinarriak jartzen ditu botere publikoek aurrera eraman ditzaten gure historia ezagutzera eta memoria demokratikoa sustatzera zuzendutako politika publikoak”. Azaroaren 3ko 1803/2008 Errege Dekretuak baldintzak eta prozedura arautzen ditu demokrazia aldeztu eta garatzeko jardueragatik hildakoentzat edo ezgaitzerainoko lesioak jasan zituenentzat 52/2007 Legean aitortutako kalte-ordainak ordaintzeko, eta ebaluazio batzorde bat sortzen da, zeinak ahalmena izanen baitu beharrezkotzat jotzen dituen jarduketak ofizioz egiteko gertaera eragileak argitze aldera eta eskatutako errekonozimendurako eta erreparaziorako aukera eman dezakeen kausazko lotura zehazten laguntzeko alegatutako egitate edo datuak egiaztatze aldera. Batzorde horri dagokio horri buruz egiten diren eskabideak izapidetzea, bai eta haiek aztertu, baloratu eta ebaztea ere.

Geroztik, Terrorismoaren Biktimak Aintzatetsi eta haiei Osoko Babesa emateko irailaren 22ko 29/2011 Legeak babes sozial, ekonomiko eta politikoa eman zien erakunde terroristen indarkeriak eragindako biktimei; erakunde horien artean ETA, GAL eta BVE daude, besteak beste. Iraganean, biktima horiek ez dute jaso behar zuten errekonozimendu soziala, eta kasu honetan, haien memoriari duintasuna ematea egokitu zaigu. Foru lege honek aukera bat biltzen du Administrazioaren organo eskudunaren aurrean –Zuzenbidean onartzekoa den edozein froga-baliabide erabiliz– honako hauek egiaztatzeko: biktimaren edo eskubidedunaren izaera, pairatutako kalteen nolakotasuna, egintza zein egitate eragileen izatea eta legez eskatutako gainerako baldintzak.

Nafarroan ere, motibazio politikoko indarkeriak eragindako kalteari ahal den guztian erreparazioa emateko ahalegin normatibo bat egin da, bi lege garrantzitsu onestearen bitartez.

Terrorismoaren Biktimei Laguntzeko apirilaren 28ko 9/2010 Foru Legeak antolatu eta artikulatu zuen Nafarroako administrazioek nola garatu behar duten terrorismoaren biktimekiko tratamendua, horretarako mekanismo ekonomiko eta sozial batzuk ezartzearen bitartez, hartara, biktima horiek dauzkaten eskubideak babestuz. Foru lege horren 5. artikuluak ezarri zuen ezen, legean xedatutakora biltzeko baldintza dela eragindako kalteak ekintza terrorista baten ondorio izatea. Baldintza hori epai batek edo estatuko segurtasun indar edo kidegoek ezarri ahal dute, edo, bestela kalifikazio hori berariaz ezartzen duen administrazio eskudunaren ebazpen batek.

Bestetik, azaroaren 26ko 33/2013 Foru Legeak, 1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala ematekoak, zuzendu egin zuen Nafarroan balio errepublikano eta demokratikoak aldezteagatik eraildako 3.400 pertsona baino gehiagoren urtetako ahanztura ofizial barkaezina, eta aitzindaria izan zen Espainiako Estatuan.

Honetara ezkero, interesgarria da ikustea nazioartean egin diren zenbait xedapen, Nazio Batuen esparru aldeaniztunean lortutako itun eta akordio handietatik hasita. Hasteko, 1948ko Giza Eskubideen Adierazpen Unibertsala eta haren geroko garapenak (Eskubideen Itunak, esate baterako) goraipatu nahi ditugu, ekimen honen sustraietan dagoen Nazioarteko Zuzenbide Publikoaren iturria baitira. Ezin dugu aurrera egin biktimen errekonozimenduan eta, horrenbestez, demokrazian sakontzen, planeta osoko pertsona guztien giza eskubideen oinarriak jartzen dituen lehenengo itun kolektibo hori goraipatu gabe.

Bestalde, oso berriki sortu den akordio bat ere aipatu nahi dugu, Garapen Jasangarrirako 2030eko Agenda deitutakoa, orain dela hiru urte eskas, 2015eko irailean, Nazio Batuen esparruan sinatutakoa. Eta, zehazki, honako honen lorpena: “16. Helburua: Bakea, Justizia eta Erakunde Indartsuak”, zeinaren helburua baita gizarte zuzen, baketsu eta inklusiboak sustatzea. Gure ustez, helburu hori ezin izango da lortu biktimak direla-eta beharrezkoa den memoria-, errekonozimendu- eta erreparazio-ariketa egiten ez bada gatazka egoerak gertatu diren tokietan.

Halaber, Europako Kontseiluaren 1983ko azaroaren 24ko 116. Hitzarmena aipatu beharra dago, Indarkeria-delituen biktimei kalte-ordaina emateari buruzkoa, zeina 2001eko urriaren 31n berretsi baitzuen Espainiak. Hitzarmen horretan jasotzen da ezen “...kalte-ordain hori eman eginen dela baita egilea jazartzerik eta zigortzerik ez dagoenean ere”. Europar Batasunaren baitan, nabarmentzekoa da, halaber, Kontseiluaren apirilaren 29ko 2004/80/EE Zuzentaraua, zeinak estatu kideei ezartzen baitie kalte-ordainen araubide bat eduki behar dutela indarkeria-delituen biktimentzat, agintari publiko edo erakunde eskudunak izendatu eta kasuko prozedura administratiboak diseinatuko dituena.

Halaber, NBEk gomendio-tresna batzuk garatu ditu, estatuen jarduketarako orientabide moduan. Adibidez, haren Giza Eskubideen Kontseiluak, 2008ko irailaren 24an, 9/11 Ebazpena onetsi zuen, Egiarako Eskubideari buruzkoa, zeinean aitortzen baitu zeinen garrantzitsua den egiarako eskubidea errespetatu eta bermatzea giza eskubideak sustatzen eta babesten laguntzeko. Harekin, satisfazioz hartzen da zenbait estatutan mekanismo ez-judizialak sortzea, nola baitira egiarako eta adiskidetzerako batzordeak, sistema judizialaren osagarri direnak, giza eskubideen eta nazioarteko zuzenbide humanitarioaren urraketak ikertzeko; halaber, beste estatu batzuei adore ematen die antzeko mekanismoak sor ditzaten.

Hori baino lehenago, 2005eko abenduaren 16ko 60/147 Ebazpenaren bidez, Nazio Batuen Batzar Nagusiak “Giza eskubideen nazioarteko arauen ageriko urraketen eta nazioarteko zuzenbide humanitarioaren urraketa larrien biktimek errekurtsoak aurkeztu eta erreparazioak lortzeko duten eskubideari buruzko oinarrizko printzipio eta jarraibideak” onetsi zituen. Agiri horrek, izan ere, bide administratibo publikoen mekanismoa aurreikusten du pairatutako kalteengatiko lehengoratzerako, berrezarpenerako, errehabilitaziorako eta satisfaziorako. Izan ere, motibazio politikoko indarkeria- eta terrorismo-delituen biktimei ahal den guztian errekonozimendua eta erreparazioa emateko diseinatu eta ezarritako nazioarteko, estatuko eta autonomiako eta foru erkidegoaren arloko arauen multzo horren esparruan, beharrezkotzat jotzen da orain Eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko Foru Lege hau onestea, haren bidez babesa emateko giza eskubideen urraketen biktimen multzo bati, aurretik zegoen legerian tokirik ez zuenari. Horrela, arau honen bidez, prozedura administratibo bat ezartzen da bere aplikazio-eremuan mugatutako biktimen errekonozimendurako eta erreparaziorako neurri administratiboak hartze aldera. Horri dagokionez, garrantzitsua da aipatzea ezen foru lege honek ez duela, inolaz ere, zigor-xederik, eta berme osoz errespetatzen duela abstentzioaren, konkurrentziaren eta pronuntziamendu judizialekiko loturaren betebeharra.

Foru lege honetan egituratzen den egiarako eskubidea oinarrituta dago espediente administratiboak ebazteko lagungarri gertatzen diren eta motibazio politikoko ekintzen ondoriozko giza eskubideen urraketen biktimentzako errekonozimendua eta erreparazioa errazten duten egitateak ezagutu, dokumentatu eta zehaztean.

Azaldutako guztian oinarrituta, foru lege honek zuzendu eta ordeztu egiten du Eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko apirilaren 10eko 16/2015 Foru Legea, zeina indarrik gabe geratuko baita arau honek indarra hartzen duenean.

I. KAPITULUA
Xedapen orokorrak

**1. artikulua.** Xedea.

1. Foru lege honen helburua da eskuin muturreko taldeen edo funtzionario publikoen indarkeriazko jardunak eragindako motibazio politikoko biktimen errekonozimendurako eta erreparaziorako eskubidea egituratzea, baliabideak eta mekanismoak arautuz biktima horiek biktima gisa eta, beraz, dagozkien errekonozimendurako eta erreparazio integralerako eskubideen onuradun gisa, hartuak izateko.

2. Foru lege hau kokatuta dago motibazio politikoko indarkeriaren biktimei errekonozimendua eta erreparazioa emateko diseinatu eta ezarritako nazioarteko, estatuko eta autonomiako eta foru erkidegoaren arloko arauen multzoaren esparruan. Xede horrekin, prozedura administratibo bat ezartzen da, foru legearen aplikazio-esparru subjektiboan mugatutako pertsonei babesa emanen dieten neurri administratiboak ezartzeko.

**2. artikulua.** Eremu subjektiboa

Foru lege honen esparru subjektiboa osatzen dute, motibazio politikoko kausa bat tarteko, eskuin muturreko taldeen edo funtzionario publikoen indarkeria-ekintza pairatu dutenek, eta bizitzan edo integritate fisiko, psikiko, moral, sexual edo materialean kalte bat eragin dien giza eskubideen urraketa pairatu dutenek, bai eta, kasua bada, haien kausadunek ere.

**3. artikulua.** Indarraldia.

Foru lege hau zuzenduta dago berak zehaztutako motibazio politikoko biktimei errekonozimendua eta erreparazioa ematera, baldin eta horien kausa izan badira edo izan ahal badira 1950eko urtarrilaren 1etik aurrera gertatutako ekintzak.

**4. artikulua.** Lurralde-eremua.

Foru lege hau aplikatuko zaie, foru legearen beraren eremu subjektiboaren barruan, Nafarroan kalteak izan dituzten pertsona fisikoei edota, izaera politiko nafarra izanda, Nafarroako Foru Komunitateko lurraldetik kanpo, kalteak izan dituzten pertsona fisikoei, baldin eta Estatuko edo beste autonomia erkidego bateko erakundeek kalte berberengatik ez badiete ordainik eman.

**5. artikulua.** Jarduteko printzipioak.

1. Erakundeen arteko lankidetzaren printzipioa, halako moduz non erakunde eta entitate publikoek, behar den garaian eta moduan, eskatzen zaizkien datu guztiak emanen baitituzte, eta egitateak zehazteko eta espedienteak ebazteko behar den lankidetza erraztuko baitute, hala agintariena nola beren zerbitzuko teknikariena.

Horretarako, Nafarroako Foru Komunitateko erakunde eta entitate publiko guztiek behar diren neurriak hartu behar dituzte honako xede hauetarako:

a) Ahal den guztian erraztea eta aldeztea giza eskubideen urraketei buruzko azterketa eta dokumentazioa, bai eta horri buruz aurkeztutako eskabideak ere, foru lege honi bidea eman behar dioten bidezko ebazpen administratiboak oinarritzeko egia material bat zorroztasunez finkatu ahal dadin.

b) Motibazio politikoko biktimei erreparazio eta errehabilitazioa ematea, haiek ikusgarri egitea erraztuz, betiere zor zaizkien duintasuna eta borondatea ahal den guztian errespetatuta.

c) Nafarroako gizartean sustatzea Giza Eskubideen Adierazpen Unibertsalean jasotako balioak, eta bakearen aldeko kultura bat sustatzea, giza eskubideen urraketen larritasunaren ezagutza eta gogoeta lagunduz, foru lege honetan aurreikusitako giza eskubideen urraketen biktimekiko errekonozimendu instituzionalaren eta sozialaren bitartez.

2. Azkartasunaren printzipioa, eskubideen errekonozimendua eta haien erreparazioa behar gabe luzatzen edo zailtzen dituzten izapide formalak saihestuz. Administrazioak ezin izanen dio interesdunari dokumentazioa eskatu begi-bistako gertakariak edo gorabeherak frogatzeko, jardunean ari den administrazioaren artxiboetan edo aurrekarietan baldin badaude.

3. Diskriminazio-ezaren eta biktimen aldeko tratuaren printzipioa, kontuan hartuz haiek egon daitezkeen zaurgarritasuneko eta desberdintasuneko egoera berezia, behar diren neurriak hartuz prozedurak ez dezan sor prozesu traumatiko gehiagorik.

4. Gizarteak parte hartzearen printzipioa, eta herritarrek egia materiala ezagutzeko duten eskubidearen bermea, botere publikoen eta giza eskubideen, memoriaren sustapenaren edo bizikidetza demokratikoaren arloetako eskumenak dituzten Nafarroako Gobernuko organo eta erakundeen arteko lankidetzaren bitartez, foru lege honek langai dituen giza eskubideen urraketei buruzko egia historikoa ezagutzen laguntzeko.

5. Hirugarrenen eskubideen bermearen printzipioa. Foru lege honen babesean izapidetutako espediente administratiboek ez dute inolaz ere ekarriko hirugarren pertsonen berme juridiko eta konstituzionalen aurkako urraketarik edo erasanik.

6. Prozedura administratiboa prozedura penalaren subsidiarioa izatearen printzipioa. Foru lege honetan ezarritako prozedura administratiboak ez du zigor-xederik, eta berme osoz errespetatzen ditu abstentzioaren, konkurrentziaren eta pronuntziamendu judizialekiko loturaren eginbehar eta betebeharrak.

II. KAPITULUA
Egia, errekonozimendua eta erreparazioa

**6. artikulua.** Egiarako eskubidea

Nafarroako botere publikoek, foru lege honen aplikazio eremuan, memoriaren sustapenaren edo bizikidetza demokratikoaren arloetako eskumenak dituzten Nafarroako Gobernuko organo eta erakundeekin lankidetzan jardunen dute, nork bere eskumenen esparruan, foru lege honek langai dituen giza eskubideen urraketei buruzko egia ezagutzen laguntzeko.

**7. artikulua.** Errekonozimendurako eskubidea

1. Foru lege honen ondoreetarako, motibazio politikoko indarkeriako testuinguru batean gertatutako giza eskubideen urraketen biktima deklaratzeak berekin ekarriko du, betiere, biktimen izaerari buruzko errekonozimendu publikorako eskubidea. Errekonozimendu publiko horrek bateragarria izan beharko du biktimak bere intimitatea gordetzeko daukan eskubidearekin, , berariaz hala eskatu duenean.

2. Nafarroako Foru Komunitateko administrazio publikoek, biktimekiko errespeturik handienarekin eta ekitaldi, sinbolo edo antzeko elementuen bitartez, neurri aktiboak bultzatuko dituzte foru lege honetan aurreikusitako giza eskubideen urraketen biktimen oroimena eta errekonozimendua bermatzeko.

**8. artikulua.** Erreparaziorako eskubidea.

Foru lege honen ondoreetarako, eta haren aplikazio-eremuan, erreparaziorako eskubideak kalte-ordain ekonomikoa bilduko du, bai eta, kasua bada, gertatutako giza eskubideen urraketen ondorioz pairatutako kalteak gainditu edo arintzeko osasun laguntza ere.

III. KAPITULUA
Prozedura

**9. artikulua.** Prozedura abiaraztea.

1. Eskabideak lege honen eremu subjektiboan aipatzen diren pertsonek sustatu eta aurkeztu ahalko dituzte. Legitimazio aktiboa izanen dute, halaber, aipatutako eremuan jasota egon ez arren, foru lege honen aplikazio eremuan sartzen diren egitateen ezagutza zuzen eta zorrotza izan dutenek.

2. Foru lege honen araberako motibazio politikoko biktimaren izaera deklaratzeko eskabideak arloan eskuduna den Foru Komunitateko Administrazioaren departamentuari zuzenduko zaizkio –gaur egun Bakearen, Bizikidetzaren eta Giza Eskubideen Zuzendaritza Nagusiari–, eta horrek organo administratibo eskudunari –foru lege honen arabera, Errekonozimendu eta Erreparaziorako Batzordeari– helaraziko dizkio, azter ditzan.

3. Eskabidean gertakarien deskribapen ahalik eta zehatzena jaso beharko da, eta, harekin batera, egokitzat jotzen diren dokumentu edo txosten guztiak aurkeztu ahalko dira; hala ere, hori ez da eragozpena izanen Batzordeak haiek dokumentatu eta egiaztatzeko egin ditzakeen jarduketa eta kudeaketetarako.

**10. artikulua.** Prozeduraren instrukzioa.

1. Eskabidea jasota, Errekonozimendu eta Erreparaziorako Batzordeak hilabeteko epean ebatzi beharko du hura izapidetzeko onartzen duen ala ez.

2. Behin eskabidea izapidetzeko onartuta, Errekonozimendu eta Erreparaziorako Batzordeak, bere eginkizunak betetzeko eta egokitzat jotzen duen guztietan, honako jarduketa hauetakoren bat egin ahalko du:

a) Eskatzaileari entzun, aurkeztu dituen dokumentu eta frogei buruzko informazioa osatzeko. Ondore horietarako, eskatzaileari hitzordua emanen dio Batzordearen egoitzan, edo, bestela, harekin adostutako tokian, elkarrizketa bat egiteko, betiere geografikoki haren bizilekutik hurbil egotearen printzipioari jarraituz. Elkarrizketa horren akta eginen du Errekonozimendu eta Erreparaziorako Batzordearen idazkaritza teknikoak, eta deklarazioa ikus-entzunezko baliabideekin grabatu ahalko da, eskatzailea ados badago.

b) Nafarroako Gobernuaren menpeko departamentu eta erakundeetan egon daitezkeen aurrekari, datu eta txostenak eskuratzea, bai eta haiek jasota egon daitezkeen Foru Administrazioko beste erregistro publiko batzuetakoak ere.

c) Informazioa eskatzea beste entitate publiko eta entitate edo organo pribatu zein publikoei espedienteak izapidetzeko beharrezko izan daitezkeen datu edo txostenei buruz, betiere gardentasunari eta datuen babesari buruzko legeria indardunean finkatutako mugen barruan.

d) Txostena edo lekukotasuna eskatzea egitateen ezagutza zuzen edo zeharkakoarengatik, beren esperientziarengatik edo peritu teknikoa izateagatik aurkeztutako eskabideari buruzko informazio garrantzitsua eman dezaketen pertsonei; haien deklarazioa, halaber, grabatu ahalko da.

e) Argudiatutako egitate, inguruabar eta ondorioak hobeki aztertu eta egiaztatzeko eta aurkeztutako eskabidea hobeki ebazteko beharrezkotzat jotzen dituen jarduketa guztiak egitea.

3. Errekonozimendu eta Erreparaziorako Batzordearen helburuak betetzearekin lotuta dauden entitate publiko eta pertsona pribatuek eskatzen zaien laguntza eman beharko dute, foru lege honen babesean izapidetutako espedienteen esparruko egitateen azterketa errazte aldera. Horri dagokionez, behar diren denboran eta moduan eman beharko dituzte eskatzen zaizkien datu guztiak nahiz teknikarien laguntza, eta, deitzen bazaie, Batzordearen aurrean agertuko dira, informazio-eskakizunei zuzenean erantzuteko.

4. Batzordeak, bere eskumenen eremuan, egokitzat jotzen dituen harremanak eduki ahalko ditu edozein agintarirekin nahiz agintaritza-agenterekin; Batzordeak, halaber, informazioak trukatu ahalko ditu erakunde eta entitate publiko eta pribatuekin, bai eta haien laguntza jaso ere.

**11. artikulua.** Eskabideak ebaztea.

1. Dokumentazioa eta espedientean jasotako gainerako frogabideak aztertuta, aurkeztutako eskabide bakoitzari buruzko txosten arrazoitu bat eginen du Errekonozimendu eta Erreparaziorako Batzordeak, eta bertan aztertuko du ea foru lege honen aplikazio-eremuan ezarritako baldintzak betetzen diren; biktimaren giza eskubideen urraketa eragin zuten eta frogatutzat jotzen dituen egitateen laburpen bat eginen du, zeinean jasoko baitu egitateen eta egiaztatutako kalteen arteko kausazko loturari buruzko balorazio bat, horretarako oinarri dituen frogabideak zehaztuz; eta, kasua bada, biktima deklaratzea proposatuko du foru lege honen ondoreetarako, bai eta egokitzat jotzen diren erreparazio-neurriak hartzea ere.

Eskabidea jaso eta urtebeteko epean egin beharko da aipatutako txostena, epe hori luzatzea justifikatzen duen inguruabar bereizirik ez badago.

2. Egindako txostena bakearen, bizikidetzaren eta giza eskubideen arloko eskumenak dituen arduradunari igorriko zaio, eta horrek, hiru hilabeteko epean, kasuko ebazpena emanen du, eskabidea baietsi edo ezetsiko duena.

3. Ebazpena hilabeteko epean komunikatuko zaio interesdunari, eta, kasua bada, bidezko diren errekurtsoak aurkezteko aukera adieraziko zaio.

4. Foru lege honetan aurreikusitako eskubideen urraketak pairatu dituen pertsonari biktimaren izaera aitortzea bidezkoa denean, ebazpenak zehaztuko du zein diren errekonozimendu horrek dakartzan eskubideak, kasuan-kasuan.

**12. artikulua.** Biktima deklaratzearen ondorioak.

1. Foru lege honen xedapenen arabera biktima deklaratuak diren pertsonek aitortuta edukiko dituzte, osasun laguntzaz gainera, kalte fisiko edo/eta psikologikoengatiko eta kalte materialengatiko kalte-ordain ekonomikoak.

2. Horretarako, Terrorismoaren Biktimei Laguntzeko apirilaren 28ko 9/2010 Foru Legean eta lege hori garatzen duten arauetan xedatutakoari jarraituko zaio.

IV. KAPITULUA
Errekonozimendu eta
Erreparaziorako Batzordea

**13. artikulua.** Sorrera.

1. Errekonozimendu eta Erreparaziorako Batzordea sortzen da, kide anitzeko organo independente gisa. Honako eginkizun hauek izanen ditu: aurkeztutako eskabideak baloratu eta, foru lege honen babesean, eskabideak onar daitezen edo bazter daitezen proposatzea; eta, bidezkoa denean, biktimaren izaeraren deklarazioa egin eta, kasua bada, erreparazio-neurriak proposatzea.

2. Errekonozimendu eta Erreparaziorako Batzordea organikoki Nafarroako Gobernuko bakearen, bizikidetasunaren eta giza eskubideen arloko departamentu eskudunari atxikiko zaio, eta foru lege honek esleitzen dizkion eginkizunak betetzerakoan, autonomiaz eta independentzia osoz jardunen du, eta emandako eginkizunak objektibotasunez, profesionaltasunez, osotasunez, inpartzialtasunez, konfidentzialtasunez eta ordenamendu juridikoa errespetatuz bete beharko ditu.

**14. artikulua.** Osaera.

1. Batzordeak bederatzi kide izanen ditu; horietatik, sortzetiko kideak izanen dira bakearen, bizikidetzaren eta giza eskubideen arloko eskumenak dituen zuzendaritza nagusiko burua eta Nafarroako Memoriaren Institutuko burua, edo, bestela, antzeko organismoetako buruak.

2. Gainerako kideak Parlamentuak hautatuko ditu beren eskubide zibil eta politikoen gaineko erabilpen erabatekoa duten eta karguan jarduteko behar diren egokitasun-, zintzotasun-, kualifikazio- eta esperientzia-baldintzak betetzen dituzten herritar adindunen artetik.

3. Nafarroako Parlamentuko Osoko Bilkurak gehiengo osoz hautatuko ditu sei urteko aldi baterako.

4. Kargurako hautagaiak talde parlamentarioek edo/eta giza eskubideen eta memoriaren arloko jarduera Nafarroako Foru Komunitatean garatzen duten gizarte-erakundeek proposatuko dizkiote Nafarroako Parlamentuari.

**15. artikulua.** Izendapena eta karguaz jabetzea.

1. Nafarroako Parlamentuko lehendakariak hautatu diren pertsonen izenak jakinaraziko dizkio Foru Komunitateko Lehendakaritzari, izenda ditzan.

2. Izendatu eta hurrengo hogeita hamar egunen barruan jabetuko dira beren karguaz batzordeko kideak.

**16. artikulua.** Antolaketa eta funtzionamendua.

1. Errekonozimendu eta Erreparaziorako Batzordearen eraketa baliozkoa izan dadin, bilkura eta eztabaidak egin eta erabakiak hartzeari dagokionez, beharrezkoa izanen da haren kideetatik bost bertaratuta egotea, gutxienez ere. Erabakiak hartuko dira bertaratzen diren kideen gehiengoaren botoaz. Berdinketarik gertatuz gero, kontseiluburuaren kalitatezko botoa izanen da erabakigarri.

2. Kontseiluko lehendakaritza eta idazkaritza kideen artean hautatuko dira, gehiengoz, Batzordearen eratze-bilkuran.

3. Batzordeko kideek eskatu ahalko dute aktan jaso dadila hartutako erabaki baten aurka daudela, edo zein izan den beren botoa. Halaber, kideren bat gehiengoak hartutako erabakiarekin ados ez dagoenean, boto partikular bat aurkeztu ahalko du idatziz, erabakia hartu eta bi eguneko epean, eta hura onetsitako testuari gehituko zaio.

4. Batzordeari dagokio funtzionamendurako barne arauak onestea.

5. Batzordeko kideek eskubidea izanen dute Kontseiluaren lan bilkuretara joategatik eta txostenak egiten parte hartzeagatik erregelamenduz ezartzen diren mantenu-sariak jasotzeko. Egun bakoitzeko ez da sortuko mantenu-sari bat baino gehiagorako eskubiderik.

6. Errekonozimendu eta Erreparaziorako Batzordeko kideek, horri buruz aplikatzekoa den araudiari jarraituz, Nafarroako Foru Komunitateko bi hizkuntza ofizialetatik edozein erabili ahalko dute bilkuretan. Halaber, bermatuko da bilkuretarako deialdietan, gai-zerrendetan, aktetan eta Errekonozimendu eta Balorazio Batzorde honek egiten dituen idazkietan Nafarroako Foru Komunitateko bi hizkuntza ofizialak erabiltzen direla.

**17. artikulua.** Baliabideak.

1. Esleitzen zaizkion eginkizunak eraginkortasunez betetzeko behar diren baliabide ekonomiko, material eta pertsonalak eduki beharko ditu Errekonozimendu eta Erreparaziorako Batzordeak. Nafarroako Gobernuak bermatuko ditu baliabide horiek.

2. Batzordeak zerbitzuak eskatu ahalko dizkie beren eskumenen eremuko gaietan espezialista eta peritu edo aditu direnei. Zerbitzu espezializatu horiek Batzordeko gainontzeko langileek bete beharreko zintzotasun, neutraltasun, erantzukizun, inpartzialtasun eta konfidentzialtasun araubide berari lotuta egonen dira.

**18. artikulua.** Jardueraren oroitidazkia.

Urtero, Batzordeak oroitidazki bat prestatu eta argitaratuko du, eta hartan jasotako eskabideen, egindako lanen, espedienteen egoeraren eta egindako ebazpen-proposamenen berri emanen du. Oroitidazki hori Nafarroako Parlamentuan aurkeztuko da, bakearen, bizikidetzaren eta giza eskubideen gaian eskuduna den batzordean.

V. KAPITULUA
Bakearen eta bizikidetzaren kultura sustatzea�

**19. artikulua.** Txostenak eta konklusioak.

Batzordeak bere jarduketei buruzko urteko oroitidazkiak igorriko dizkio Memoriaren Institutuari edo bakearen, memoriaren eta bizikidetzaren arloan eskuduna den antzeko erakundeari. Oroitidazki horietan eta foru lege honi dagokion gaiari buruz garatutako gai osagarrietan oinarrituta, aipatutako organismoak, Batzordea eratu eta gehienez ere lau urteko epean, bi txosten orokor eginen ditu. Lehenbizikoak 1950eko urtarrilaren 2tik 1978ko abenduaren 28ra bitarteko epea hartuko du, eta bigarrenak, berriz, azken egun horretatik gaur egundainokoa. Txosten horiek Nafarroako Parlamentuan aurkeztuko dira.

**20. artikulua.** Bakerako eta bizikidetasunerako hezkuntza

Bakearen eta giza eskubideen aldeko urteroko heziketa programan eta hezkuntzaren arloko departamentu eskudunak garatutako programen esparruan, foru lege honetan jasotako helburu eta printzipioak jasoko dira.

**21. artikulua.** Sentsibilizazioa.

Nafarroako Gobernuak ziklo, ikastaro, mintegi edo biltzarrak jarriko ditu abian gizarteari, oro har, informazioa eman eta gogoeta egite aldera motibazio politikoko indarkeriaren testuinguruan gertatzen diren giza eskubideen urraketen larritasunari eta garrantziari buruz.

**Lehen xedapen gehigarria.** Giza baliabideak eta baliabide materialak.

1. Nafarroako Gobernuak biktimen Errekonozimendu eta Erreparaziorako Batzordearen funtzionamendua finantzatuko du, Nafarroako Aurrekontu Orokorretan urtero berariazko partida bat ezarriz.

2. Nafarroako Gobernuak bermatuko du Errekonozimendu eta Erreparaziorako Batzordeak bere funtzionamendurako behar dituen giza baliabideak eta baliabide materialak edukitzea.

**Bigarren xedapen gehigarria.**

1. Nafarroako Gobernuak behar diren xedapenak emanen ditu foru lege honetan xedatua garatu eta aplikatzeko eta, bereziki, Terrorismoaren Biktimei Laguntzeko apirilaren 28ko 9/2010 Foru Legean ezarritako kalte-ordain eta laguntzak haren helburuetara egokitzeko, behar diren modulazioak ezarrita.

2. Nafarroako Gobernuak bere eskumenen esparruan ezarriko du behar adina kreditu gaitzea foru lege honetan ezarritako laguntzei aurre egin ahal izateko.

**Hirugarren xedapen gehigarria.** Erregelamendu bidezko garapena.

Nafarroako Gobernuak, foru lege honek indarra hartu eta sei hilabeteko epean, behar diren erregelamenduzko xedapenak emanen ditu arau honetan jasotako aurreikuspenak garatzeko.

**Xedapen indargabetzaile bakarra.** Arauen indargabetzea.

Indarrik gabe gelditzen dira foru lege honetan ezarritakoari kontra egiten dioten maila berdineko edo txikiagoko xedapen guztiak, eta bereziki Eskuin muturreko taldeek edo funtzionario publikoek eragindako motibazio politikoko ekintzen biktimen errekonozimenduari eta erreparazioari buruzko apirilaren 10eko 16/2015 Foru Legea.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitara eman eta biharamunean hartuko du indarra.